Poppie-moord: Vonnisverrigtinge hervat‘n Skoongeskeerde Kobus Koekemoer in April in die hof. Foto: Phillip Bruwer Die vonnisverrigtinge van Louisa en Kobus Koekemoer, die driejarige Poppie van der Merwe se ma en stiefpa wat skuldig bevind is aan haar moord, hervat Woensdag in die Pretoria-hooggeregshof. Regter Bert Bam het Louisa (46) en Kobus (44) in Desember verlede jaar in die hooggeregshof skuldig bevind op aanklag van moord [op Poppie] en twee aanklagte van kindermishandeling [op Poppie en ŉ vyfjarige seun]. Die mishandeling het oor die tydperk van September 2015 tot Oktober 2016 gestrek, in Orania in die Noord-Kaap en Brits in Noordwes. Die vonnisverrigtinge was vir 28 Februarie op die hooggeregshof se rol geplaas, maar is tot 18 April uitgestel aangesien Kobus se regverteenwoordiger mediese behandeling moes ondergaan. Kobus moes wel vir die verrigtinge dié dag in die hof verskyn sodat die uitstel bekragtig kon word. Hy het toe glo probeer om in die aanhoudingselle sy eie lewe te neem deur vermoedelik ŉ skoonmaakmiddel te drink. Toe hy in die hof moes verskyn, het hy inmekaargesak en is met ŉ ambulans na ŉ hospitaal geneem. Op 18 April is die vonnisverrigtinge egter weer uitgestel, aangesien die staat en Kobus se regspan nie ŉ kenner se verslag wou aanvaar wat ter versagting van Louisa se vonnis sou dien nie. Adv. Adrian Nel, vir Louisa, het aangevoer die spesialisgetuie wou “om verskeie redes” anoniem bly en nie in die regbank getuig nie. Louisa Koekemoer vroër in die hof. Foto: Phillip Bruwer Hy het uitstel versoek om ŉ ander getuie, hetsy ŉ proefbeampte of ŉ sielkundige wat bereid is om te getuig, te kry wat Louisa se posisie beter voor die hof kan stel. Regter Bam het die aansoek as ŉ onnodige vertraging bestempel, maar ingestem dit is tog in belang van geregtigheid dat Louisa se verslag voorgelê word. “Dit is ŉ ongelukkige toedrag van sake. Ek staan nie gewoonlik sulke versoeke toe nie, maar ons is in ŉ skaakmat-situasie. Die saak word tot 24 Mei uitgestel. As die verslag en getuie dan nie beskikbaar is nie, sal die vonnis daarsonder afgehandel word,” het Bam streng gesê. Die nuus van Poppie se tragiese dood het in Oktober 2016 aan die lig gekom nadat Poppie op 25 Oktober 2016 na die Brits- provinsiale hospitaal gehaas is waar sy by haar aankoms dood verklaar is. Kobus is kort daarna vir Poppie se moord in hegtenis geneem en Louisa is op 15 Desember 2016 in hegtenis geneem. Die hof het tydens die verhoor, wat op 30 Oktober 2017 begin het, gehoor Poppie is dood weens ŉ harde hou teen haar kop, wat erge bloeding en drukking op die brein veroorsaak het. Voor haar dood het sy oor ŉ tydperk veelvuldige beserings opgedoen wat nié kenmerkende beserings is wat kinders van haar ouderdom per ongeluk kan opdoen nie. Die beserings is veroorsaak deur verskeie stomp voorwerpe soos ŉ hand, ŉ vuis of ŉ skoen. Die kind het ook verskeie merke aan haar lyf gehad wat ŉ aanduiding is dat sy gewelddadig geskud is. Lees alle vorige berigte oor Poppie van der Merwe op Maroela Media. Poppie van der Merwe. Foto: Verskaf